
TruPulse 360B lézeres távolságmérő, mint busszolateodolit

Összegzés

Kutatásom célja annak a felvetésnek a vizsgálata volt, hogy a TruPulse 360B lézeres távolságmérővel felváltható-e a GPS technológia az erdőállományokban, valamint alkalmas-e busszola módszerekkel térképezési feladatokra.
A vizsgálatot egy előre meghatározott sokszögvonal koordinátáival végeztem. A sokszögvonal kezdő- és végpontját Leica SmartRover típusú GPS-el határoztam meg. A sokszögpontokat Sokkia PowerSET mérőállomással mértem fel és állandósítottam.
A sokszögvonalat először TruPulse 360B lézeres távolságmérővel két különböző mérőállványt használva vezettem, ezt követően a sokszögoldalak irányértékeit WILD T0 busszola-teodolittal is rögzítettem.
Eredményeim alapján a TruPulse 360B alkalmazása erdőrendezési és erdőbecslési gyakorlatban számottevő lehet, a pontossága megfelelő a busszola sokszögvonal vezetéséhez. Az általam fejlesztett Compass Traversing szoftverrel és egy nagy pontosságú GPS vevővel kiegészülve mintavételi pontok felkutatására, erdészeti objektumok helyzetének meghatározásra alkalmazható.
Dolgozatomban ezenkívül bemutatom a Compass Traversing v1.0 felhasználói felületét, képernyőfotókkal illusztrálom a működés fontosabb részleteit.



